ไฟแนนซ์ทูเดย์
“อย่ากังวลกับสิ่งที่ยังมาไม่ถึง แต่ให้คำนึงถึงสิ่งที่กำลังทำ”
30 เม.ย. 2556

“อย่ากังวลกับสิ่งที่ยังมาไม่ถึง แต่ให้คำนึงถึงสิ่งที่กำลังทำ”
...29 เม.ย.ที่ผ่านมา กิตติรัตน์ ณ ระนอง รองนายกฯ และ รมว.คลัง กับ อารีพงศ์ ภู่ชอุ่ม ปลัดกระทรวง ได้ฤกษ์ดีจัดพิธีวางศิลาฤกษ์ก่อสร้างพระวิมานประดิษฐานเทวรูปพระคลัง ในพระคลังมหาสมบัติ ณ บริเวณลานพระบรมราชานุสาวรีย์ รัชกาลที่ 5 กระทรวงการคลัง เพื่ออัญเชิญพระคลังองค์จำลองนำมาประดิษฐานที่กระทรวงการคลัง พระคลังองค์จำลองมีขนาดความสูง 1.09 เมตร หล่อด้วยโลหะผสมปิดทองคำเปลวแท้ ตามเทวลักษณะจากองค์จริงทุกประการ โดยคาดว่าจะแล้วเสร็จประมาณเดือน ก.ค.นี้ เทวรูปพระคลังนั้นเป็นสิ่งศักดิ์สิทธิ์ที่คุ้มครองปกปักรักษาพระราชทรัพย์ของแผ่นดินที่ข้าราชการกระทรวงการคลังให้ความเคารพ
...ปั่นป่วน มือสั่นกันทั้งธนาคารเฉพาะกิจของรัฐ เมื่อปรากฏว่าถูกการเมืองล้วงลึก ด้วยเหตุเกิดจากที่ปรึกษารัฐมนตรีคนหนึ่งเรียกประชุมผู้บริหารธนาคาร ยันผู้จัดการสาขา เพื่อมอบนโยบายในการทำงานและการจัดการสินเชื่อ โดยไม่มีแม้แต่เงาของกรรมการธนาคารเข้าร่วมแต่อย่างใด แถมยังมีการซักถามและขอข้อมูลลูกหนี้เป็นรายตัว รายกลุ่ม ทั้งๆ ที่ตามกฎหมายนั้น ธนาคารไม่สามารถเปิดเผยข้อมูลลูกหนี้ให้บุคคลภายนอกที่ไม่เกี่ยวข้องกับธนาคารได้ สุดท้ายฝ่ายบริหารต้องขอหารือกรรมการเป็นพิเศษ ก่อนจะมีมติว่า ธนาคารจะมอบข้อมูลให้ได้ แต่ที่ปรึกษาต้องทำเรื่องขอมาเป็นลายลักษณ์อักษร กะเอาไว้เป็นหลักฐานในยามมีภัย
...อึ้งไปตามๆ กันเมื่อ พิสิทธิ์ พัวพัน ผู้อำนวยการส่วนวิเคราะห์เศรษฐกิจมหภาค สำนักงานเศรษฐกิจการคลัง (สศค.) บอกว่า ที่ผ่านมา กระทรวงการคลังได้มอบหมายให้ธนาคารในกำกับของรัฐ ทั้งเอ็กซิมแบงก์ และเอสเอ็มอีแบงก์ ในการทำสัญญาซื้อหรือขายเงินตราต่างประเทศล่วงหน้า หรือ Forward contract เพื่อป้องกันความเสี่ยงจากอัตราแลกเปลี่ยนสำหรับผู้ส่งออกเอสเอ็มอี แต่กลับพบว่าการทำ Forward contract ยังไม่เป็นไปตามเป้าหมายที่วางไว้ 
...เฉพาะธนาคารกรุงไทยทำ Forward contract ให้เอสเอ็มอีได้เพียง 640 ราย วงเงิน 2,000 ล้านบาทเท่านั้น เพราะฉะนั้นอย่ามาร้อง อย่ามาโวยว่ารัฐไม่ช่วย